Sarbatori+cu+data+schimbatoare-Fancsiki+AnIta

Type in the content of your new page here.Acest post, care are legătură cu Paştile şi cu Pogorîrea Duhului Sfînt, sărbători cu dată schimbătoare, e un prilej de înălţare a sufletului. De aceea nu începe la dată sorocită. Anul acesta, postul a început mai devreme faţă de anii trecuţi, la o săptămînă de la Duminica Cincizecimii, sau a Pogorîrii Sfîntului Duh.


 * Ce mîncăm şi cînd**

Postim pînă la 29 iunie, praznicul morţii Sfinţilor Apostoli Petru şi Pavel. Anul acesta, sărbătoarea cade într-o zi de vineri şi nu mîncăm de dulce. În acest post nu mîncăm carne, ouă şi brînză. Lunea, miercurea şi vinerea nu mîncăm untdelemn şi nu bem vin. Marţea şi joia avem dezlegare la untdelemn şi avem voie să bem vin. Mîncăm peşte doar la Naşterea Sfîntului Ioan Botezătorul, pe 24 iunie. La praznicul Sfîntului Ierarh Grigorie Dascălu, pe 21 iunie, mîncăm numai untdelemn şi bem vin. Dacă, în timpul postului, în vreo zi de miercuri sau vineri este sărbătorit sfîntul al cărui hram îl poartă vreo biserică, se dă dezlegare la untdelemn, la vin şi la peşte.


 * Sfîntul Petru**

Sfîntul Apostol Petru era pescar din Betsaida, la Marea Galileii, şi se numea Simon, înainte de a se întîlni cu Domnul. Era cel mai vîrstnic dintre cei doisprezece ucenici şi, deseori, vorbea în numele Apostolilor, rugînd pe Învăţătorul să le tîlcuiască înţelesul tainelor credinţei. Cu toată dragostea pentru Iisus Hristos, nu şi-a putut învinge slăbiciunea, lepădîndu-se de trei ori de Domnul său, tocmai cînd Acesta era batjocorit şi purtat de la Ana la Caiafa. Dar, cu multe lacrimi şi cu mult zbucium, a ispăşit el întreita lui lepădare de Domnul, iar, la cea de a treia arătare a Domnului Înviat, ucenicilor Săi, Petru redobîndeşte vrednicia de apostol, mărturisind de trei ori dragostea lui către Mîntuitorul. După Înălţarea la cer a Domnului şi după pogorîrea Duhului Sfînt, a început strădania cea fără odihnă pentru răspîndirea credinţei şi, ca şi ceilalţi apostoli, nu a precupeţit nici o osteneală pentru împlinirea poruncii Mîntuitorului, de a vesti adevărul mîntuirii. La anul 67, în ziua de 29 iunie, Sfîntul Petru a îndurat moarte de mucenic, în vremea prigoanei împotriva creştinilor, dezlănţuită de crudul împărat Nero. A fost răstignit pe Colina Vaticanului, acolo unde astăzi se înalţă strălucita biserică ce-i poartă numele.


 * Sfîntul Pavel**

Apostolul Pavel a fost bărbat învăţat, fariseu şi rabin în religia evreilor, ucenic al lui Gamaliel şi cunoscător al întregii învăţături din vremea sa. Se numea Saul înainte de a veni la credinţă. Pavel a prigonit cumplit pe cei ce mărturiseau credinţa în Hristos şi propovăduiau Învierea Lui. Pe cînd călătorea spre cetatea Damascului, spre a prinde pe creştinii de acolo, Saul a văzut pe Domnul, Care i S-a arătat în chip minunat, şi a crezut în El, lepădînd rătăcirea în care trăise pînă atunci. Din clipa aceea, Saul s-a dovedit un neînfricat propovăduitor al credinţei creştine şi, sub noul nume de Pavel, a fost unul din cei mai mari apostoli ai lui Hristos. Şi Sfîntul Pavel a murit ca un mucenic, tăindu-i-se capul cu sabia, în aceeaşi zi cu Sfîntul Petru.
 * //de: » Ştefan MUSGOCIU// || 236 accesări; 04.06.2007 ||